钦定古今图书集成/明伦汇编/官常典/第781卷 > 杨异
## 钦定古今图书集成/明伦汇编/官常典/第781卷 > 杨异

按《隋书》本传：“异字文殊，弘农华阴人也。祖钧，魏司空。
父俭，侍中。异美风仪，沉深有器局，髫龀就学，日诵千
言，见者奇之。九岁丁父忧，哀毁过礼，殆将灭性。及免
丧之后，绝庆吊，闭户读书。数年之间，博涉书记。周闵
帝时，为宁都太守，甚有能名，赐爵昌乐县子。后数以
军功进为侯。高祖作相，行济州事。及践祚，拜宗正少”
卿，加上开府。蜀王秀之镇益州也，朝廷盛选纲纪，以
异方直，拜益州总管长史，赐钱二十万、缣三百匹、马
五十匹而遣之。寻迁西南道行台兵部尚书。数载，复
为宗正少卿。未几，擢拜刑部尚书。岁馀，出除吴州总
管，甚有能名。时晋王广镇扬州，诏令异每岁一与王
相见，评论得失，规讽疑阙。数载卒官，时年六十二。子
虔逊。